પોતાના અદભુત અભિનય માટે જાણીતી મશહૂર કાજોલ ફરી એક વાર કિંગ ખાન સાથે કામ કરી રહી છે. બોલિવૂડના જાણીતા નિર્દેશક રોહિત શેટ્ટીની ફિલ્મ દિલવાલે દ્વારા તે લગભગ પાંચ વર્ષ બાદ ફરી રૂપેરી પરદે જોવા મળશે. આટલા દિવસો બાદ ગ્લેમરની દુનિયામાં એન્ટ્રી કરનાર કાજોલ ઉત્સાહમાં પણ છે. બોલિવૂડમાં શાહરુખ અને કાજોલની જોડીને હિટ માનવામાં આવે છે. શું આ જોડી દિલવાલેની સાથે પણ ઇતિહાસ દોહરાવશે. આ સવાલના જવાબમાં સમય સાથે વધુ ને વધુ સુંદર બની રહેલી કાજોલ કહે છે કે કોઇ પણ ફિલ્મકાર હંમેશાં સફળતાની આશા રાખે છે. રોહિત શેટ્ટી ખુદ સફળ ફિલ્મોનું બીજું નામ માનવામાં આવે છે તો તેમની ફિલ્મો એમ પણ કોઇ શંકા-કુશંકાથી દૂર માનવામાં આવે છે. જ્યાં સુધી શાહરુખ અને મારી જોડીનો સવાલ છે તો તેમાં કોઇ શક નથી કે બોલિવૂડમાં અમારી જોડીને સૌથી રોમેન્ટિક જોડી માનવામાં આવે છે. અમે એકસાથે બાજીગર, કરણ અર્જુન, દિલવાલે દુલ્હનિયા લે જાયેંગે, કભી ખુશી કભી ગમ, કુછ કુછ હોતા હૈ, માય નેમ ઇઝ ખાન જેવી ઘણી સુપરહિ્ટ ફિલ્મો આપી છે. આવા સંજોગોમાં દિલવાલેની સફળતાને લઇને કોઇ શક નથી.